**48 βουλευτές της ΝΔ ζητούν κατάργηση του ΕΦΚ στο κρασί**

Δελτίο Τύπου

Το ζήτημα της αναποτελεσματικότητας του φόρου στο κρασί έφεραν στη Βουλή 48 βουλευτές της Νέας Δημοκρατίας, οι οποίοι υπογράμμισαν την αναγκαιότητα της κατάργησης του. Όπως χαρακτηριστικά αναφέρεται στην Ερώτηση, η οποία έχει πρώτο υπογράφοντα τον Αναπλ.Τομεάρχη Οικονομίας και Ανάπτυξης, βουλευτή Κορινθίας, **Χρίστο Δήμα**, υπάρχει αποτυχία της Κυβέρνησης να εισπράξει τα έσοδα που είχε προϋπολογίσει (εισπράχθηκαν μόλις 16.62 εκάτ. το πρώτο 9μηνο από τα συνολικά 55 εκάτ. που τελικά είχαν προϋπολογιστεί) αλλά η επιβολή του ΕΦΚ δημιούργησε μία σειρά προβλημάτων που έθεσαν σε κίνδυνο χιλιάδες θέσεις εργασίας που σχετίζονται με τον οινικό κλάδο. Είναι ενδεικτικό πως πέρα από το έλλειμμα ανταγωνιστικότητας που δημιουργήθηκε, οι παραγωγοί εγκλωβίστηκαν σε μία δίχως τέλος γραφειοκρατία, η οποία οδήγησε τους δείκτες του λαθρεμπορίου οίνου σε σημαντική αύξηση. Θέση της ΝΔ είναι πως ο ΕΦΚ στο κρασί πρέπει να καταργηθεί και για το σκοπό αυτό, οι βουλευτές που συνυπέγραψαν την ερώτηση ζητούν από τους αρμόδιους Υπουργούς να αναφέρουν εάν και πότε θα συμβεί αυτό.

Αναλυτικά το κείμενο της Ερώτησης:

**ΕΡΩΤΗΣΗ**

27.01.2017

Προς:

Υπουργείο Οικονομικών

Υπουργείο Αγροτικής Ανάπτυξης και Τροφίμων

**Θέμα: Κατάργηση του Ειδικού Φόρου στο Κρασί**

Αξιότιμε κ. Υπουργέ,

η παραγωγή ελληνικού κρασιού βρίσκεται σε άνθηση τα τελευταία χρόνια, με ολοένα και περισσότερες οινικές επιχειρήσεις να επενδύουν στην ποιοτική εμφιάλωση και την εξωστρέφεια. Ανάχωμα προς αυτή την πορεία αποτελεί η απόφαση της Κυβέρνησης ΣΥΡΙΖΑ-ΑΝΕΛ να επιβληθεί από 01.01.2016 «Ειδικός Φόρος Κατανάλωσης (Ε.Φ.Κ.) στο κρασί καθώς και στα ποτά παρασκευαζόμενα με ζύμωση, εκτός από κρασί και μπύρα, με συντελεστή που ορίζεται στα είκοσι (20) ευρώ ανά εκατόλιτρο (0,20 ευρώ ανά λίτρο κρασιού) τελικού προϊόντος». Αρχικός στόχος μάλιστα της Κυβέρνησης, ήταν η είσπραξη συνολικά 110 εκατ. ευρώ από τον ΕΦΚ, ο οποίος προσαρμόστηκε στα 55 εκατ. ευρώ κατά την ψήφιση του ν.4346/2015.

Αξίζει να σημειώσουμε πως πέρα από τον ΕΦΚ, το κρασί αποτελεί ένα ήδη βεβαρυμένο από φόρους προϊόν, καθώς στο τελικό προϊόν προστίθεται επιπλέον 4% κρατήσεις υπέρ Ειδικού Ταμείου Ελέγχου Ποιότητας και Παραγωγής Αλκοόλης και Αλκοολούχων Ποτών (ΕΤΕΠΠΑ), 2% χαρτόσημο, 20% κρατήσεις υπέρ ΟΓΑ στο 20% επί του συνόλου αυτού και 24% ΦΠΑ στο σύνολο όλου αυτού του ποσού.

Η απόφαση συνεπώς για την επιβολή του ΕΦΚ, πέρα από το έλλειμμα ανταγωνιστικότητας που προκαλεί στις ελληνικές επιχειρήσεις, αποδεικνύεται αναποτελεσματικό μέτρο, το οποίο προσφέρει ελάχιστο δημοσιονομικό όφελος για το κράτος, την ώρα που εγκλωβίζει τις οινικές επιχειρήσεις σε μία ατελείωτη γραφειοκρατία, στην οποία αδυνατούν να ανταπεξέλθουν και οι ίδιοι οι ελεγκτικοί μηχανισμοί της Πολιτείας.

Αντίθετα, και παρά τις διαβεβαιώσεις του Υπουργείου Οικονομικών για συνεχείς ελέγχους, τον τελευταίο χρόνο σύμφωνα με τα επίσημα στοιχεία του Συνδέσμου Ελληνικού Οίνου (ΣΕΟ) και της Κεντρικής Συνεταιριστικής Ένωσης Αμπελοοινικών Προϊόντων (ΚΕΟΣΟΕ), έχει παρατηρηθεί αύξηση της λαθραίας διακίνησης ποσοτήτων οίνου, γεγονός που οδήγησε σε περαιτέρω συρρίκνωση των πωλήσεων και κατά συνέπεια εργασιακή ανασφάλεια σε χιλιάδες εργαζομένους στον κλάδο του κρασιού.

Το πρόβλημα γίνεται μάλιστα εντονότερο στα μικρά οινοποιεία που παράγουν μικρές ποσότητες κρασιού αλλά καλούνται να προκαταβάλουν τον ΕΦΚ, γεγονός που ουσιαστικά τους οδηγεί είτε στο λαθρεμπόριο, είτε στην αναστολή της λειτουργίας τους, καθώς τα ποσά αυτά είναι σχεδόν απαγορευτικά για μια μικρή επιχείρηση.

Ως Νέα Δημοκρατία επισημάναμε από την πρώτη στιγμή της συζήτησης εντός του Κοινοβουλίου την αναποτελεσματικότητα του μέτρου και τα προβλήματα που αυτό θα δημιουργήσει και εναντιωθήκαμε στην θέσπιση του, ενώ στην ίδια λογική και επισημαίνοντας σας τις δυσλειτουργίες, καταθέσαμε μία σειρά από Ερωτήσεις και Αναφορές, όπου ζητούσαμε την άμεση κατάργηση του.

Ενδεικτικά, σας παραθέτω τις κάτωθι Ερωτήσεις και Αναφορές:

ΠΑΒ 835 / 11.01.2016 (Αναφορά)

ΠΑΒ 880 / 15.01.2016 (Αναφορά)

2477 / 20.01.2016 (Ερώτηση)

ΠΑΒ 959 / 28.01.2016 (Αναφορά)

2731 / 28.01.2016 (Ερώτηση)

2724 / 28.01.2016 (Ερώτηση)

2775 / 29.01.2016 (Ερώτηση)

ΠΑΒ 1024 / 04.02.2016 (Αναφορά)

ΠΑΒ 1084 / 11.02.2016 (Αναφορά)

4792 / 14.04.2016 (Ερώτηση)

6355 / 22.06.2016 (Ερώτηση)

8051 / 08.09.2016 (Ερώτηση)

213 / 10.10.2016 (Ερώτηση)

Κατόπιν των παραπάνω, ερωτάται ο κ. Υπουργός:

α) Προτίθεστε να καταργήσετε άμεσα τον Ειδικό Φόρο Κατανάλωσης στο κρασί;

β) Σύμφωνα με την από 19.12.2016 απάντηση της Υφυπουργού Οικονομικών κας. Αικατερίνης Παπανάτσιου στην υπ. 213/10.10.2016 Ερώτηση βουλευτών της ΝΔ, τα εισπραχθέντα φορολογικά έσοδα κατ' εφαρμογή του Άρθρου 13 του ν.4346/2015 ανέρχονται 16.62 εκατ. ευρώ σωρευτικά για το πρώτο 9μηνο του 2016. Πόσα τελικά ήταν τα έσοδα από την εφαρμογή του ΕΦΚ στο κρασί συνολικά για το έτος 2016;